Title: ข้อบังคับสภาทนายความ ว่าด้วยการเก็บรักษาเงิน และการเบิกจ่ายเงิน พ.ศ. 2529

ข้อบังคับสภาทนายความ

ข้อบังคับสภาทนายความ
ว่าด้วยการเก็บรักษาเงิน
และการเบิกจ่ายเงิน พ.ศ. ๒๕๒๙

อาศัยอำนาจตามความในมาตรา ๒๗ (๓) (จ)
แห่งพระราชบัญญัติทนายความ พ.ศ. ๒๕๒๘ คณะกรรมการสภาทนายความโดยความเห็นชอบของสภานายกพิเศษ
ออกข้อบังคับว่าด้วยการเก็บรักษาเงิน และการเบิกจ่ายเงิน ไว้ดังต่อไปนี้

ข้อ ๑ 
ข้อบังคับนี้เรียกว่า ข้อบังคับสภาทนายความ ว่าด้วยการเก็บรักษาเงิน
และการเบิกจ่ายเงิน พ.ศ. ๒๕๒๙

ข้อ ๒[๑] 
ข้อบังคับนี้ให้ใช้ตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ 
ให้มีสมุดบัญชีของสภาทนายความตามประกาศของคณะปฏิวัติ ฉบับที่ ๒๘๕ ลงวันที่
๒๔ พฤศจิกายน พ.ศ. ๒๕๑๕ และกฎหมายเกี่ยวกับการบัญชีที่เกี่ยวข้อง
เพื่อให้ผู้สอบบัญชีตรวจสอบได้ตามกฎหมาย

ข้อ ๔ 
การรับเงินทุกชนิดให้มีใบเสร็จรับเงิน
และให้นำฝากธนาคารที่เป็นรัฐวิสาหกิจตามประเภทของบัญชีเงินฝากที่คณะกรรมการสภาทนายความกำหนดไว้
เหรัญญิกสภาทนายความ
หรือผู้รักษาเงินที่เหรัญญิกสภาทนายความมอบหมาย มีอำนาจเก็บเงินสดไว้ได้วันละไม่เกินห้าพันบาท
การนำเงินฝากธนาคารตามความในวรรคก่อนให้นำฝากในวันที่ที่ได้รับเงิน หากไม่สามารถนำฝากได้ทันในวันนั้นก็ให้นำฝากในวันทำการของธนาคารถัดไป

ข้อ ๕  ให้บุคคลต่อไปนี้เป็นผู้มีอำนาจอนุมัติสั่งจ่ายเงิน
(๑) เหรัญญิกสภาทนายความครั้งละไม่เกินห้าพันบาท
(๒) เลขาธิการสภาทนายความครั้งละไม่เกินสามหมื่นบาท
(๓) นายกสภาทนายความครั้งละไม่เกินห้าหมื่นบาท
การจ่ายเงินที่มีจำนวนเงินครั้งละเกินกว่าห้าหมื่นบาทจะต้องได้รับอนุมัติจากคณะกรรมการสภาทนายความก่อนจึงจะจ่ายได้
ในการอนุมัติสั่งจ่ายเงินทุกครั้งจะต้องมีหลักฐานการอนุมัติและใบสำคัญคู่จ่ายไว้เป็นหลักฐาน

ข้อ ๖ 
การจ่ายเงินต้องจ่ายเป็นเช็ค โดยให้นายก อุปนายก เลขาธิการและเหรัญญิก ของสภาทนายความ
จำนวน ๒ ใน ๔ คน ร่วมกันลงลายมือชื่อและประทับตรา (หากมี) เป็นสำคัญ เว้นแต่การจ่ายเงินค่าใช้สอยเบ็ดเตล็ดที่มีจำนวนครั้งละไม่เกินสองพันบาทจะจ่ายเป็นเงินสดก็ได้

ข้อ ๗ 
การรับเงิน การจ่ายเงิน
รวมทั้งการได้มาหรือจำหน่ายไปซึ่งทรัพย์สินอื่นของสภาทนายความในเดือนหนึ่ง ๆ นั้น
ต้องจัดทำบัญชีแสดงรายการเสนอให้คณะกรรมการสภาทนายความรับทราบในการประชุมตามปกติของเดือนถัดไป
และต้องจัดทำงบดุลเพียงวันที่ ๓๑ ธันวาคม ของทุกปีให้เสร็จสิ้นภายในเดือนกุมภาพันธ์ของปีถัดไป
โดยผู้สอบบัญชีจักต้องรับรองงบดุล เพื่อนำเสนอที่ประชุมใหญ่แต่ละปี

ประกาศ ณ วันที่ ๑๘ กุมภาพันธ์ พ.ศ. ๒๕๒๙
ประธาน  ดวงรัตน์
นายกสภาทนายความ

มณฑิตา/ผู้จัดทำ
๒๒ ตุลาคม ๒๔๒๙
นฤดล/ผู้ตรวจ
๒๑ มกราคม ๒๕๕๔

[๑] ราชกิจจานุเบกษา
เล่ม ๑๐๓/ตอนที่ ๒๕/ฉบับพิเศษ หน้า ๗/๑๘ กุมภาพันธ์ ๒๕๒๙